Torsdag eftermiddag ankommer en bus med ukrainske kvinder og børn til Aalestrup, men undervejs er en af kvinderne blevet tvunget til at forlade bussen. Da bussen på hjemturen ramte den danske grænse ved Padborg, var det til en politikontrol af passagerernes pas. Og her viste det sig, at der var problemer. En af kvinderne ombord på bussen havde et ældre pas, der ikke var opdateret efter de nye biometriske standarder, og derfor indeholdt det ikke et fingeraftryk. Det betød, at politiet ikke ville lade kvinden fortsætte med sine rejsefæller til Aalestrup. - Jeg synes godt, man burde kunne bøje loven lidt i den her situation, mener Heidi Kerff Bygholm, som er en af de tre frivillige danskere, der har taget turen fra Aalestrup til Ukraine og tilbage igen. Da kvinden med sine tre børn blev eskorteret bort af politiet, kunne Heidi Kerff Bygholm ikke holde tårerne tilbage. - Jeg synes bare, det var så uretfærdigt. Hun kan ikke et ord engelsk, og hun står alene med tre børn. Det synes jeg er for meget at skulle magte helt alene, fortæller hun til TV MIDTVESTs reporter, der er med på turen. Den ukrainske kvinde hedder Viktoria Verbitska, og med sig har hun tre børn på syv måneder, tre år og ni år. De bliver nu alle sendt videre til Sandholmlejren, hvor papirerne omkring indrejsen til Danmark skal håndteres. - Jeg er meget nervøs, for nu skal jeg være alene med mine tre børn. I bussen kunne jeg få hjælp, så nu er jeg bekymret for, hvad der skal ske, siger hun. Også bussens danske chauffør er ærgerlig over situationen i Padborg. - Det er ingen katastrofe, men lidt træls for hende, at hun ikke kan være sammen med dem, hun har rejst med. Men sådan er det, siger Eigil Vittrup. Bussen forventes at ramme Aalestrup omkring klokken 16.45. Det er ægteparret Eigil og Maria Vittrup fra landsbyen Østerbølle ved Aalestrup, der står bag den frivillige nødhjælpstur. Maria Vittrup har selv 12 familiemedlemmer med ombord på bussen. Du kan følge hele turen til Ukraine på TV MIDTVESTs Instagram-side.

Opsummering:
En bus med ukrainske flygtninge er på vej mod Aalestrup. Men ved den dansk-tyske grænse måtte en af de ukrainske kvinder forlade bussen.